Måneflekkfluer

Eumerus flavitarsis
 Eumerus funeralis
 Eumerus grandis
 Eumerus ornatus
 Eumerus ruficornis
 Eumerus sabulonum
 Eumerus sogdianus
 Eumerus strigatus

Måneflekkfluer (slekten Eumerus) er en gruppe av fluer som tilhører familien blomsterfluer (Syrphidae). Slekten omfatter over 300 kjente arter og er dermed en av de artsrikeste blomsterflueslektene, fem av dem forekommer i Norge. De er ganske små, jevnbrede blomsterfluer med kraftige bakbein. Larvene lever inne i ulike planter.

 Utseende 
Små til middelsstore (5–12 mm), svarte blomsterfluer med jevnbred, nærmest sylindrisk kropp. Bakbeina er påfallende kraftige. Fasettøynene er fint hårete, hos hannen dekker de det meste av hodet, hos hunnen er de adskilte i pannen. Antennene er ganske korte, mørke eller oransje. Ansiktet er flatt ned nedoverrettede hår. Thorax har et par lyse lengdestriper på ryggen som i alle fall er synlige i den fremre halvdelen. Beina er gulaktige eller hvite og svarte, baklårene er vanligvis kraftig fortykkede (ikke hos Eumerus flavitarsis), bakleggene krummede og kraftige. Bakføttene kan også være noe utvidete. Bakkroppen er omtrent sylindrisk, tydelig innsnevret i grensene mellom de ulike leddene slik at bakkroppsleddene er markerte. Det andre, tredje og fjerde leddet har sølvhvite eller gule skråflekker. Hos noen arter er hele bakkroppen rødbrun. Vingene er dekt med fine hår (microtrichia) på hele overflaten. Ellers er de klare bortsett fra et brunsvart vingemerke. Den fremste tverr-åren langs vingens ytterkant har en markert knekk på midten.

 Levevis 
Larven utvikler seg i løker, knoller og rotstokker av ulike planter. Noen er muligens knyttet til rotstokkene på bregner. Arten Eumerus funeralis kan til tider gjøre noe skade på narsisser, amaryllis og svibel, mest ved at larvenes gnag fører til at løkene råtner.
Ellers er slektens biologi forholdsvis dårlig kjent. Hannene forsvarer territorier der hunnene flyr forbi. De voksne fluene kan påtreffes i hele sommerhalvåret og besøker gjerne blomster.

 Utbredelse 
Slekten forekommer i alle verdensdeler bortsett fra Antarktis.

 Systematisk inndeling / nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Eumerini 
 slekten måneflekkfluer, Eumerus Meigen, 1822
 sølvfotet måneflekkflue, Eumerus flavitarsis Zetterstedt, 1843 – sjelden på Østlandet og i Hardanger i Norge
 vanlig måneflekkflue, Eumerus funeralis Meigen, 1822 (før kalt Eumerus tuberculatus) – langs kysten til Rogaland
 Eumerus grandis Meigen, 1822 – stor art, finnes bare i det sørøstlige Sverige i Norden
 prydmåneflekkflue, Eumerus ornatus Meigen, 1822 – sjelden, bare funnet i nærheten av Oslo i Norge
 Eumerus ruficornis Meigen, 1822 – fantes tidligere i Sverige, men er trolig utdødd der. Ingen norske funn.
 rødhalet måneflekkflue, Eumerus sabulonum (Fallén, 1817) – et par funn fra Sørlandet i Norge. Eneste nordiske art med rød bakkropp.
 Eumerus sogdianus Stackelberg, 1952 – bare funnet i Danmark og Skåne i Norden
 åkermåneflekkflue, Eumerus strigatus (Fallén, 1817) – langs kysten til Jæren i Norge

 Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org 
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

 Eksterne lenker 

 www.syrphidae.com/ – the Syrphidae website 
 Norsk entomologisk forening – for deg som vil lære mer om insekter.

Kategori:Blomsterfluer